Kristoffs trener skeptisk til sprøytebruk i idretten
– Vi bruker ikke sprøyter. I sykkelsporten er det en «no-needle-policy», sier Alexander Kristoffs (28) trener og stefar, Stein Ørn. Rosenborg og landslagets Pål André Helland forteller i et intervju i VG torsdag, at han blant annet foran bortekampen mot Tromsø 30. august (1-1), fikk en injeksjon med et smertestillende middel i hoften. Det var RBK-lege Ketil Holen som satte sprøyten. Holen forteller til VG at poenget med å sette smertestillende sprøyter er å «slå ut» et punkt som forhindrer bevegelse.BAKGRUNN: Sendt hjem fra landslagssamling – Dette er bare noe vi gjør i korte perioder. Og når det er snakk om spesielle spillere i spesielle kamper. Det er ikke å anbefale over tid, presiserer Ketil Holen. Stein Ørn understreker at han ikke kjenner Hellands situasjon, og han uttaler seg derfor generelt. Han er imidlertid svært skeptisk til sprøytebruk i idretten, med mindre det er en del av en vanlig medisinsk behandling. Ørn, som er overlege ved universitetssykehuset i Stavanger, poengterer at «smerte har en funksjon».– Smerte er et uttrykk for at kroppen ikke tåler mer. Da skal skaden leges. Det er viktig å ivareta utøverens helse. Man kan risikere å pådra seg mer smerte og få et enda lenger skadefravær. Vi befinner oss ikke i «doping-gaten», men det handler mer om det medisinske, sier Ørn. Lars Engebretsen, tidligere lege for fotballandslaget og sjeflege ved Olympiatoppen, sier til VG at han personlig er veldig skeptisk til bruk av sprøyter i forbindelse med skader hos idrettsutøvere. – Under OL har vi såkalt sprøytefri deltagerlandsby. Ingen har lov til å sette hverken vitaminer eller bedøvelse. I så fall blir man straffet som lege. Tanken er å forhindre både doping og unødvendig bruk av lokalbedøvelse. Det handler om å passe på helsen til utøverne. Slik er reglene under OL, selv om det er riktig at det er lov i Norge, sier Lars Engebretsen. Det gjør han med tanke på RBK-lege Ketil Holens uttalelser – i Helland-saken – om at «det er en behandling som er vanlig», og at det er lovlig i forhold til dopingreglene. – Fikk ikke spille mer - LES HERPå spørsmål om når han selv satte sprøyter med slik lokalbedøvelse sist, svarer Lars Engebretsen at det er så sjelden at han i farten ikke husker det. – Det vil si: Jeg satte det i forbindelse med et ribbensbrudd på en bryter en gang. Da kunne man blokkere en nerve og hindre smerte. Men man må vite hva man gjør, sier den erfarne legen som er professor og forskningssjef ved Ortopedisk senter på Ullevål universitetssykehus. For ti år siden vakte det oppsikt da Start og landslagsspilleren Alex Valencia fikk smertestillende sprøyter - på klubblaget - for å være i stand til å gjennomføre kamper. Den gang uttalte Per Wiik Johansen, medisinsk ansvarlig i Antidoping Norge (ADN), at « å sette lokalbedøvende sprøyter i den hensikt å gjøre en utøver klar til konkurranse er å spille hasard med utøvernes helse og kan gjøre skadesituasjonen for utøver mye verre.» Fotballandslagets daværende lege nektet å sette en sprøyte med smertestillende på Alex Valencia - LES VG-SAKEN HERI pressemeldingen fra ADN i 2005 het det også at «Det kan synes som om utøvers helse ikke alltid står i fokus, men ofres på idrettens alter «til beste for» lagets prestasjoner.» I 2004 og 2005 ba Antidoping Norge det internasjonale antidopingbyrået WADA om å inkludere smertestilende midler på listen over forbudte midler. Anmodningen ble ikke tatt til følge. VG har torsdag ettermiddag og kveld ikke lyktes med å komme i kontakt med Per Wiik Johansen, medisinsk ansvarlig i Antidoping Norge.
Rosenborg-spiss Pål André Helland (25) fikk injisert smertestillende middel med sprøyte foran Tippeliga-kamper. Alexander Kristoffs trener, lege Stein Ørn, sier at «regelen» i sykkelsporten er nei til slik behandling.